text: Jornada de presentació del Decret 190/2015 de desenvolupament de l' ordenació de l'enllumenat per a la protecció del medi nocturn | La Xarxa en xarxa
  Inici Calendari Jornada de presentació del Decret 190/2015 de desenvolupament de l' ordenació de l'enllumenat per a la protecció del medi nocturn
  Publicat per Enric Coll Gelabert el 30/10/2015 - 11:44 | Última modificació: 30/10/2015 - 11:45
  Data de finalització: dijous, 12/11/2015 - 13:30
  Un disseny o un ús inadequat de les instal·lacions d'enllumenat produeix contaminació lumínica, en tant que pertorba les condicions naturals del medi nocturn i pot afectar els ecosistemes i la biodiversitat, i tenir conseqüències perjudicials per al medi ambient en general.
  Normativa de prevenció de la contaminació lumínica a Catalunya
  Catalunya té una llarga tradició en la protecció del medi nocturn. El 2001 va aprovar la primera llei de prevenció de la contaminació lumínica d'aplicació per a tota una comunitat autònoma que s'aprovava a l'Estat, la Llei 6/2001, de 31 de maig, d'ordenació ambiental de l'enllumenament per a la protecció del medi nocturn.
  La Llei 6/2001 ha patit diverses modificacions al llarg dels darrers anys i ara, amb l'aprovació del Decret que la desenvolupa, es tanca un cicle d'adequació de la normativa a la realitat tecnològica i social del país, resultant d'aquest procés un cos normatiu que ha de ser una eina útil per a la reducció de la contaminació lumínica i la millora de l'eficiència energètica en els propers anys.
  Actualment existeixen diverses tecnologies d'il•luminació (les tradicionals més la forta irrupció dels LED's). El mercat està immers en una constant i ràpida evolució de les fonts de llum que dificulta la valoració de les fortaleses i debilitats dels nous aparells
  d'il·luminació. La societat no disposa d'informació suficient o fins hi tot, en alguns casos, en disposa de contradictòria. L'elecció d'un aparell adequat a les necessitats de cada il·luminació deriva en un important estalvi de recursos energètics i econòmics i en la minimització de l'impacte sobre el medi.
  El Decret 190/2015, de desplegament de la Llei 6/2001, aprovat pel Govern de la Generalitat recentment i que entra en vigor el proper 27 de novembre, incentiva la millora de la il·luminació exterior, tant de titularitat pública com privada. El desplegament normatiu es centra en les característiques que han de complir les instal·lacions d'il·luminació exterior de nova implantació. Promovent la utilització de les millors tecnologies disponibles, eficients energèticament i respectuoses amb l'entorn, tot vetllant per una il·luminació de qualitat.